“Hulle kon nie dié bedreigde renoster uitroei nie” - Lid - Solidariteit WêreldSolidariteit Wêreld
Tuis › Nuuskantoor › “Hulle kon nie dié bedreigde renoster uitroei nie” – Lid
Ons ontmoet mekaar by ’n bekende koffiewinkel in Pretoria. Ek met my notaboek en ’n 60-jarige hooggeplaaste van ’n staatsbeheerde maatskappy wat verantwoordelik is vir grootskaalse landbouaktiwiteite in Suid-Afrika. “Daar is moeilike sake om oor te praat, maar ’n warm koppie koffie maak enige situasie beter en makliker,” sê hy en bestel ’n klein koppie van die sterkste koffie in die winkel.
Hy dink diep voordat hy praat: “Voor ons begin moet ek dit net baie, baie duidelik maak dat ek ongelooflik lief is vir my werk en daarom het ek na afloop van hierdie slegte ervaring in my loopbaan teruggekeer werk toe. Ek het nog baie wat ek vir die volgende generasie in my industrie moet leer en een slegte ervaring gaan my nie keer nie,” sê hy met ’n tipe selfversekering wat mens net ’n hardwerkende en lojale pa se oë kry.
*Frik Lubbe, ’n senior wetenskaplike in Suid-Afrika se landboukringe, het sy lewe aan sy beroep toegewy – inteendeel, hy doen steeds. Maar, met ’n spreekwoordelike OMO-skoon rekord van 37 jaar kon niks hom voorberei vir 2019 en ’n werkgewer wat hom met ’n valse aanklagte uit sy pos probeer werk het nie.
“Ek is nou al 37 jaar by my maatskappy. In 2012 het ons begin opmerk dat die maatskappy pertinent van alle wit bestuurders begin ontslae raak. Ons het onderlangs van dit gepraat as die White Rhino Hunting Season. Die verskil tussen my sukses vandag en kollegas se hartseer destyds was dat hulle nie goeie verteenwoordiging gehad het toe dié krisis tref nie,” vertel hy met empatie in sy stem. Die manier hoe hy oor oudkollegas praat, laat my dink aan ’n man wat stories van sy oorlogsdae vertel – herinneringe, dan stilte.
Frik het in April vanjaar ’n grief teen sekere prosedures by sy maatskappy gelê. Die volgende dag was die teiken op sy kop en is hy oorlaai met aanklagte wat, indien suksesvol, hom sou skop soos net Naas Botha ’n bal op Loftus sou kon skop.
“Ek was heeltemal stomgeslaan. Vir iemand met ’n skoon rekord vir 37 jaar, is nuus soos dié nie baie maklik om te verteer nie. Ek het nog altyd net die grootste liefde vir my werk en grootste respek vir my werkgewer gehad. My industrie hardloop in ’n ander siklus as die gewone beroepe en daarom is dit nie vreemd as iemand vir die hele leeftyd van hul loopbaan by een maatskappy bly nie. Ek het nog nét sukses in my loopbaan behaal en dit was motivering genoeg om my naam skoon te kry en terug te veg,” het hy met erns vertel.
En dit is presies wat hy saam met Solidariteit vermag het. Tydens Frik se dissiplinêre verhoor is hy onskuldig bevind aan al vier die aanklagte teen hom en hy het bloot eenvoudig met sy verantwoordelikhede by die werk aangegaan. “Ek het die volgende dag die boek spreekwoordelik toe gemaak en vorentoe gekyk. Al weet ek daar is mense by my maatskappy wat my nie daar wil hê nie, weet hulle ook nou hoe sterk is die mag van Solidariteit wat my saak ongelooflik slim benader het. My verteenwoordiger is een skerp knaap, laat ek vir jou vertel,” sê hy met ’n groot glimlag op sy gesig.
Frik dink weer terug aan van sy vorige kollegas wat, volgens hom, vir heeltemal absurde redes die trekpas gegee is. “Met baie van hulle gaan dit vandag baie swaar. Só ’n ding vat aan ’n mens en dit kan ’n mens breek. Ek het danksy Solidariteit se bystand genadiglik ’n ander storie om te vertel – een van sukses en oorwinning.”
“Jy sien, ek is nou 60,” sê hy sag. “Ek is dit verskuldig aan die volgende generasie in my industrie om my kennis aan hulle oor te dra. Ek verdra die ongemak om te weet dat mense my wil uitwerk en ek gee net geen aandag daaraan nie. Ek sal nie toelaat dat hierdie slegte ervaring my jarelange goeie herinneringe in my pos oorrompel nie. Ek staan steeds sterk,” verseker Frik my.
Hy het in 2008 by Solidariteit aangesluit, nie wetend dat hy ooit in ’n posisie van loopbaan-gevaar gaan wees nie. “Nadat hulle my met hierdie aanklagte verneder het en valslik my naam deur die modder gesleep het, kan ek vandag pertinent sê: Ek was elke liewe dag hierdie jaar dankbaar oor my besluit in 2008 om lid van Solidariteit te word. My naam is skoon en ek kan my passie vir my beroep as ’n 60-jarige kenner in die industrie nog voortleef.”
Volgens hom is die feit dat Solidariteit spesialiste in dissiplinêre prosedures het wat lede verteenwoordig, ’n groot rede vir sy sukses. “My verteenwoordiger het selfs vir my, wat al baie dissiplinêre in my loopbaan moes doen, baie lesse geleer en daarvoor is ek baie dankbaar.”
*Frik Lubbe is ’n skuilnaam wat gebruik is om die lid se belange te beskerm.
Môre is té onseker, so sluit vandag nog aan by die Solidariteit Netwerk van Werk: https://solidariteit.co.za/1-minuut-aansluiting/